Foto: Dino Stanin/Pixsell, Hina; Audio: Media servis



RANO jutros u Zadru je uhićen Reno Sinovčić. Uz Sinovčića je uhićeno još nekoliko osoba, a posljednje informacije govore da se radi o ukupno šest osoba među kojima i djelatnici Porezne uprave.

Pročelnica zadarske porezne uprave Stoja Mučaji, za koju su mediji nagađali da je uhićena zajedno s poduzetnikom i nezavisnim zadarskim vijećnikom Renom Sinovčićem, demantirala je da ju je policija uhitila, no potvrdila je da su joj u utorak pretraženi stan i vikendica iz čega proizlazi da je i ona osumnjičena u ovom slučaju.

Neslužbeno se doznaje da su uz Sinovčića, zbog milijunskih pronevjera, uhićeni nekadašnji dugogodišnji bivši pročelnik zadarske Porezne uprave Vjekoslav Jurlina, poreznici Željan Pejković, Marko Lozančić i Irena Anić, bivši direktor NK Zadra Novica Erlić te sadašnji direktor, a nekadašnji trener Dalibor Zebić.

Sinovčić je nakon pretresa njegova doma i poslovnih prostora prema Zagrebu krenuo u večernjim satima, dok je u sjedištu Uskoka već ispitivan jedan od njegovih suosumnjičenika, bivši direktor NK Zadra Novica Erlić. Sinovčića u Zagrebu očekuju večeras iza 21 sat.

Iako se očekivalo da će još večeras biti ispitan u zagrebačkom sjedištu Uskoka, zadarski poduzetnik Reno Sinovčić ipak će tek sutra dati iskaz istražiteljima tog specijaliziranog odjela državnog odvjetništva, doznaje se od njegova odvjetnika.

"Policija će ga najvjerojatnije večeras predati pritvorskom nadzorniku u Zagrebu, no u Uskok će zbog ispitivanja biti doveden tek u srijedu u jutarnjim satima", izjavio je Hini Sinovčićev odvjetnik Andrej Korljan.

U srijedu bi pred istražiteljima trebala svjedočiti i Stoja Mučaji. Nakon ispitivanja u Uskoku trebalo bi biti poznato hoće li protiv Sinovčića i ostalih biti pokrenuta istraga i zatražen istražni zatvor.

> Zadarski vijećnik: Reno Sinovčić je samo jedan krak organizacije koja provodi strahovladu u Zadru

> Sinovčiću 20 godina nitko nije mogao ništa



> Šefica Porezne koju su skoro ubili jer je upozoravala na kriminal: Nisam uhićena, javit ću se Uskoku

Foto: Hina Dalibor Zebić stigao na ispitivanje

Odvjetnik potvrdio uhićenje Sinovčića

"Točna je informacija da je jutros uhićen moj klijent Reno Sinovčić. Ništa drugo u ovoj fazi ne mogu komentirati jer ni ja još ne znam sadržaj konkretnih informacija. Neformalno sam čuo da je uhićeno još nekoliko članova NK Zadar, ali formalnih saznanja o tome nemam", izjavio je za Index Sinovčićev odvjetnik Andrej Korljan.

"Ravnateljstvo policije u koordinaciji s Državnim odvjetništvom Republike Hrvatske dovršilo je višemjesečno kriminalističko istraživanje nad više osoba sa šireg zadarskog područja.



Radi sumnje u počinjenje više koruptivnih kaznenih djela, zlouporabe položaja i ovlasti, zlouporabe povjerenja u gospodarskom poslovanju, prijevare u gospodarskom poslovanju i dr., danas je uhićeno 7 hrvatskih državljana.



Nakon provedenih određenih dokaznih radnji svi osumnjičeni dovest će se pritvorskom nadzorniku, a USKOK-u će biti podnijeta kaznena prijava", priopćili su iz policije.

Pretresi traju, Sinovčić i ostali osumnjičeni za pronevjeru 10 milijuna kuna?



Od jutra su započeli pretresi prostorija Voxa, NK Zadra, Porezne uprave, kao i stanova svih uhićenika.

Pretres Sinovčićevog stana završen je oko 14:30 sati, nakon čega su policajci prepratili Sinovčića do njegovog ureda u Voxu. Nekoliko kombija PNUSKOK-a nalazilo se ispred VOX televizije iz koje je iznesena velika količina dokumenata. Pretres u VOX-u je završen oko 18.30 sati.

Zajedno sa Sinovčićem su, kako javlja Zadarski list, uhićeni direktor NK Zadra Dalibor Zebić, kao i četvero djelatnika zadarske Porezne uprave: bivši pročelnik Vjekoslav Jurlina, te Irena Anić, Željan Pejković i Marko Lozančić.

Zadarski list tvrdio je i da je točna informacija o privođenju sadašnje pročelnice zadarske Porezne Stoje Mučaji, koja je navodno privedena na granici sa Srbijom, a tereti je se zbog propusta, odnosno zato što nije na vrijeme prijavila djelatnike porezne uprave, te zbog navodnih nepravilnosti oko obračuna poreza.

No, u telefonskoj izjavi za HRT Stoja Mučaji je kazala da je bila u Zagrebu te da nije uhićena, ali je potvrdila da su joj djelatnici policijskog odjela za suzbijanje korupcije i organiziranog kriminaliteta pretražili stan i vikendicu te blokirali automobil. Rekla je i da će se sama javiti policiji kako bi doznala prirodu njihove pretrage.

Upravo Stoja Mučaji upozoravala je na nezakonitosti u predstečajnoj nagodbi Sinovčićeve tvrtke Vox te da je prošle godine Ministarstvu financija uputila primjedbe na 21 milijun nepostojećih potraživanja koje je u nagodbi prijavio Sinovčićev prijatelj, bivši trener Zadra, Dalibor Zebić, no Fina i nagodbeno vijeće procijenili su tada da je sve čisto.

Tekst se nastavlja ispod oglasa

Sinovčić je uhićen na Gaženičkoj cesti gdje se, kako piše Antena Zadar, odvijala prava filmska scena: interventna policija i PNUSKOK prepriječili su put vozilu kojim je upravljao upravo Sinovčić, nakon čega su ga priveli. Prema neslužbenim informacijama Antene Zadar, Sinovčića i ostale tereti se za pronevjeru 10 milijuna kuna.

Sinovčić i ostali idu pritvorskom nadzorniku u Zagreb



Sinovčićev odvjetnik Andrej Korljan jutros je u izjavi Hini potvrdio tek da je njegov branjenik uhićen te da traju pretrage njegova doma i poslovnih prostorija, među kojima je i VOX televizija.



Poslijepodne je kazao da i dalje ne može reći ništa opširnije, a nije želio nagađati ni hoće li Sinovčić nakon dovršetka policijskih dokaznih radnji biti predan pritvorskom nadzorniku u Splitu ili Zagrebu, s obzirom da zadarski sud i policija nemaju tzv. Uskočki odjel.

Prema neslužbenim informacijama, Sinovčić i ostali će biti prepraćeni u Zagreb.

TV VOX prekinuo s emitiranjem programa

Policija je zabranila ulaz i izlaz iz prostorija televizije Vox, zbog čega je program Sinovčićeve TV kuće privremeno prekinut.

Prema neslužbenim informacijama, mnogi su djelatnici ove lokalne postaje jutros obaviješteni da danas ne dolaze na posao.

Glavna urednica Ivana Vukić rekla je za Radio Zadar da to ne može komentirati. "Pitanje je kakva će biti sudbina novinara, snimatelja, montažera, tajnica i administrativnog osoblja te i drugih medijskih djelatnika u toj kući", rekla je Vukić.

40 milijuna od NK Zadra

Reno Sinovčić, kontroverzni zadarski poduzetnik, bivši nogometni sudac i vlasnik televiziji VOX, bio je do 2012. godine član HDZ-a. Protiv njega podneseno je više kaznenih prijava, no nikad nije pao u ruke policije. Nad njegovom tvrtkom odobrena je i sumnjiva predstečajna nagodba. Trenutno je šef NK Zadra, član Skupštine HNS-a, te nezavisni vijećnik u zadarskom Gradskom vijeću.

U pretvorbi NK Zadra Sinovčić je postao najveći pojedinačni dioničar kluba. S više dionica od Sinovčića raspolaže jedino Grad Zadar. To mu je omogućilo da na osnivačkoj skupštini sportskog dioničkog društva NK Zadar postane predsjednik nadzornog odbora.

Kao što je Index već pisao, Sinovčić je 2009. godine NK Zadru podnio račun na 40 milijuna kuna, koliko je navodno posudio klubu. U razdoblju od siječnja 2009. do 30. lipnja 2013. godine Sinovčiću je NK Zadar isplatio 6.797.243,31 kunu.

Novac od NK Zadra dobivale su i Sinovčićeve firme. Tako je na račun Voxa tijekom 2009., 2010. i 2011. godine sjelo čak 10.536.509,28 kuna. Dodatnih 12.693,60 kuna od NK Zadra dobila je bivša Sinovčićeva firma Zadar Security. Ukupno je Sinovčiću i njegovim firmama strane od NK Zadra u zadnjih pet godina dakle isplaćeno 17.346.446 kuna.

Ostatak svojih potraživanja, u iznosu od 24.206.361 kuna, Sinovčić je pretvorio u dionice NK Zadra. Omogućilo mu je to da postane najveći pojedinačni dioničar kluba. S više dionica od Sinovčića raspolaže jedino Grad Zadar. Na osnivačkoj skupštini sportskog dioničkog društva NK Zadar Sinovčić je postao predsjednik nadzornog odbora, a njegov prijatelj i bivši trener NK Zadra Dalibor Zebić postavljen je za direktora kluba.

Zebića i Sinovčića veže i predstečajna nagodba Voxa. Sinovčićevoj medijskoj kući kroz predstečaj oprošteno je čak 70 posto dugova. Zanimljiva je činjenica da se Zebić u predstečajnoj nagodbi Voxa pojavio kao najveći vjerovnik. Potraživao je čak 21,1 milijun kuna. Nikad nije razjašnjeno kako je nastao ovaj dug Voxa prema Zebiću.

> Lalovac odobrio sumnjivu privatizaciju NK Zadra: Vlasnik postaje Reno Sinovčić

> Linić i Šegon u predstečajnoj nagodbi oprostili Reni Sinovčiću 5,6 milijuna kuna duga!

Lalovac: Povjerenstvo je radilo zakonito

Ministar financija Boris Lalovac nije u utorak želio komentirati uhićenje Rene Sinovčića i još sedam osoba u Zadru, poručivši kako ne komentira istrage u tijeku.



"Ne bih to komentirao, to su istrage su u tijeku", rekao je Lalovac novinarima u Saboru, napomenuvši da je informaciju o uhićenjima doznao iz medija.



Na opasku da je njegovo Ministarstvo odobrilo spornu privatizaciju NK Zadar, Lalovac je odgovorio kako je za to zaduženo povjerenstvo donijelo odluku u skladu sa zakonom.



"Povjerenstvo je radilo zakonito, nije moglo donijeti drugačiju odluku jer nije imalo takve zakonske mogućnosti, nije imalo dokumente, ali je sumnjalo i tu sumnju je proslijedilo državnom odvjetništvu", tumači Lalovac.



Linić: O Sinovčiću ne znam ništa, pitajte Lalovca



Bivši ministar Slavko Linić poručio je, pak, da o Sinovčiću ne zna ništa, a novinare je uputio da o radu Porezne uprave pitaju Lalovca.



Na optužbe o nezakonitostima u predstečajnoj nagodbi Sinovčićeve tvrtke Vox, Linić je uzvratio da su sve predstečajne nagodbe bile u skladu sa zakonom te da se država kao vjerovnik uvijek mogla izjasniti prihvaća li ili ne prihvaća nagodbu.



Na opasku da je čak i šefica zadarske Porezne uprave Stoja Mučaji upozorila da su se u toj predstečajnoj nagodbi pojavili fiktivni vjerovnici te da ima posla za istražna tijela, Linić je uzvratio da bi Porezna uprava, da je tomu tako, odbila predstečajnu nagodbu.



"Da je Porezna uprava imala mišljenje da ne treba, ne bi sudjelovala u nagodbi, a je li država sudjelovala, pitajte sadašnjeg ministra, nemojte podvaljivati. Da je gospođa imala to mišljenje, ne bi bilo nagodbe od strane države", tvrdi Linić.

"Krak političko-interesno-kriminalne-hobotnice u Zadru"



Vijest o uhićenjima izazvala je različite reakcije - i dok su njegovi poklonici iznenađeni, protivnici tvrde da je otkriven samo jedan krak političko-interesno-kriminalne-hobotnice u Zadru.



"Očekivao da će se ovo dogoditi. Ne znam za što ga se tereti, ali pretpostavljam da je jedna od glavnih točaka Nogometni klub Zadar. Više puta sam postavljao pitanje kako može temeljni kapital u preoblikovanju kluba iznositi 70 milijuna kuna, ako Nogometni klub Zadar vrijedi nula kuna, a znamo da je klubom rukovodio Reno Sinovčić kao vanjski suradnik. To se u normalnim državama ne događa", izjavio je za Radio Zadar gradski vijećnik Akcije mladih Marko Pupić - Bakrač, jedan od najvećih Sinovčićevih kritičara.



Trener NK Zadra Miroslav Ćiro Blažević, pak, kazao je da će Sinovčića pustiti. "To je sad popularno uhititi nekoga, ali siguran sam da će ga pustiti. I ja sam bio uhićen, ali nije kriv onaj tko je uhićen nego onaj tko je osuđen. Šokiran sam", rekao je Blažević. Iznenađenje zbog Sinovčićeva uhićenja izrazio je i gradski vijećnik s njegove liste Vedran Uranija.

Igor Štimac je poručio kako će Reno Sinovčić bez obzira na sve ostati njegov prijatelj te kako je na institucijama da dokažu ili ne ono za što ga se sumnjiči.